Pädaschduaf

Pädaschduaf oda Pädasduaf (kuaz: "P’dorf"), offiziö Perchtoldsdorf, is a Moaktgmoa mit Einwohna (Stand ) im Bezirk Mödling in Niederösterreich. Es is ane vo de Weinuatschoftn im Umkraas vo Wean.
Log.
Pädaschduaf liegt an da sidlichn Stodgrenz vo Wean. Noch da Beziakshauptstod Mödling is Pädaschduaf de gresste Gmoa im Beziak Mödling. Nochbagmoana san Liesing - da 23. Weana Hieb, Brunn aum Gebiage, Koidnleitgebm, Gießhiwe und noch an Gebietstausch im Joah 2012 aa de Hintabrüh.
De Thermenlinie ziagt se direkt duachn Uat; da Westn vo da Gmoa gheat zan Koich-Weanawoid, da Ostn zan Weana Beckn.
Da Naum.
Pädaschduaf is Anno 1140 is easchte Moi uakundlich ois "Pertoldesdorf" erwähnt wuan. Da heitige Dialektnaum is in da fruahn Neizeit entstaundn, wo da oide Personannaum "Perchtold" scho recht ungebreichlich woa. Zweng dem is a im Voik duach "Päda" ersetzt wuan. A neichare Obkiazung is "P´dorf".
Brauchtum.
Iwaregional bekaunnt is da Pädaschduafa Hiataeinzug, a mehrtägigs Erntedaunkfest, des wos sein Hähepunkt aum eascht Sunndog noch Leonhardi hod. Do ziang daun noch da Mess de jungan Haura in ana Prozession aufn Moaktplotz, wo s daun a Gstanzlsingan gibt und a Staubiga (Jungwein) ausgschengt wiad. Im 2010a Joah is da Hiataeinzug in de UNESCO-Listn "Immaterielles Kulturerbe in Österreich" aufgenumma wuan. A weidare Bsundaheid is de Fronleichnaumsprozession, de wos net aum eigantlichn Fronleichnaum, sundan aum 2. Sunndog noch Fronleihnaum stoddfindt.
Gschicht.
De easchte bekaunnte Aunsiedlung woa in da Jungstaazeid, so vua ca. 8000 Joa. Aus dera Zeid san aa Restln vo zwaa Kraasgrobmaunlogn dahoidn. Aa aus da Bronze- und da Eisnzeid und da Antike san etliche Siedlungsresltn gfundn wuan. Noch da Vökawaundarung woa de Gegnd vo Pädaschduaf vo Slawn und Awarn besiedlt.
Da heitige Uat is im Middloita vo boarische Siedla gründt wuan, woascheinli umara s Joa 1000. Aus dera Zeid san Restln vo ana Tuambuag gfundn wuan. Im Joa 1140 woa de easchte uakundliche Eawähnung. Da Naum beziagt si woahscheinli auf an Aunfiahra vo da easchtn Siedlung, mäglichaeweis an bobmbeagischn Ministeraln. Pädaschudaf woa domois wichtig fia de Vateidigung gegn de Ungarn hii, so ois wia etliche aundare Wehraunlogn aun da Thermanlinie. Regiat wuan is da Uat vo de Herrn vo Pädaschduaf, an eihflußreichn Rittagschlecht. Se woan unta de Bobmbeaga und untam behmischn Kenig Přemysl Otakár wichtig in da Vawoitung vo de estarreischischn Landln ois Kaummaherrn. 
Nochdem das daun de Hobsbuaga de Mocht iwanumman haum, san de Herrrschoftsrecht im Joa 1286 auf de neichn Herrscha iwagaunga. Da letzte Herr vo Pädaschduaf hod mit aundare Odlige gegn de Hobsbuaga rebelliad und valuan, sei Spua valiat si daun. De neichn Herrn haum in da Foige Pädaschduaf ois Witwensitz fia de Hobsbuaga gnutzt. Da Uat hod in dera Zeid an Aufschwung gnumma, is ausbaut wuan und hod anno 1400 is Moaktrecht kriagt.
Es spoode 15. Joahundat woa e recht unruhige Zeid in dera Gegnd. De Ungarn unta eanan Kenig Matthias Corvinus hod zeidweulich im domolign Niedaestareich regiad, es hod vüü Unruah gem. Nua untam Kaisa Maximilian hod si Pädaschduaf a weng dafaungt. In da Zeid vo 1450 bis 1521 is da Weahtuam baut wuan, dea wos heid no a Woahrzeichn vom Uat is. Daun san wiedarum schwaare Zeitn kumma, mit Reformation und dreissgjahrigm Kriag.
Da große Niedagaung is in da Zeid vo de Tiaknkriag kumma. In da 1. Weana Tiaknbelogarung haum de Eihwohna de neiche Wehraunlog hoidn kenna, aa waun da Uat schwaare Schädn gnumma hod. De große Katastrophn woa de 2. Weana Tiaknbelogarung 1683. A großa Teu voda Bevökarung is umbrocht oda vaschleppt wuan. Nochm Obzug vo de Tiakn hod man Uat wieda aufbaut, neiche Siedla v.o. aus da Steiamoak san zuagraaßt.
In da 2. Hölftn vom 19. Joahrhundad woa Pädaschduaf beliebt ois Summasitz fia reichare Leid, es an vüle Villen baut wuan, unta audam a Cottageviadl im Noadwestn vom Uat. Aa im 20. Joahundat hods an Zuazug gebm, vuar oim aus Wean. Zweng dem san Heidzdog vüle Flächn in Pädaschduaf mit Aafamülianheisa vabaut. 1938 is Pädaschduaf vo de Nazi aun "Groß-Wean" augschlossn. 1946 haum se de Bundeslända Wean und Niedaestareich ausgmocht, dass da Uat wiedarum a söbtständige Gmoa im Laund Niedaestareich sei soi. De Sowjets ois Besotzungsmocht haum des owa bis 1954 vahindat. Eascht daun is da 25. Weana Hieb, wo da Uat dazugheat hod, aufglest wuan. Im 2. Wödkriag hod Pädaschduaf rölativ weng Schodn gnumma.